钦定古今图书集成/明伦汇编/官常典/第354卷 > 轩𫐐
## 钦定古今图书集成/明伦汇编/官常典/第354卷 > 轩𫐐

按《明外史》本传：“‘𫐐字惟行，鹿邑人。永乐未年进士，授
行人司副。宣德六年，用荐改御史，巡按福建。剔蠹锄
奸，风采甚峻。忧归，起复，清军浙江，劾不职官四十馀
人。还朝，言祖宗设御史官，为职綦重。今内外诸司有
事，多擅遣御史，非宪纲也，请禁之’。立报可。正统五年，
超擢浙江按察使。前使奢汰，𫐐力矫之。寒暑一青布”
袍补缀殆遍。居常蔬食，妻子亲操并臼。与僚属约，三
日出俸钱市肉，不得过一觔。僚属多不能堪。故旧至，
食惟一豆，或具鸡黍，则人惊以为异。时镇守监丞阮
随、布政孙原贞、杭州知府陈复、仁和知县许仆，居官
皆廉，一方大治。温处有银场，永乐间增额至八万二
千两，帝即位，罢之。至是参政俞士悦请复开，谓利归
于上，则矿盗自绝。下三司议。𫐐等力持不可，乃止。既
而给事中陈傅复请，朝廷遽从之，遂致叶宗留之变。
会稽赵伯泰，宋苗裔也，奏孝宗、理宗及福王陵墓俱
为豪民侵夺。御史王琳谓福王降于元，北去山阴安得墓？𫐐言：福王盖衣冠之藏，伯泰言非诬。乃戍豪民
于边，停琳等俸。遭亲丧，起复，奏陈四事，俱切时弊。帝
悉从之。景帝立，以右副都御史巡抚浙江。景泰元年
命兼理两浙盐课。闽贼吴金八等流劫青田诸县，𫐐
与原贞讨平之。贼首罗丕、廖宁八复自闽抵浙。𫐐等
防遏有功，进秩一等。改督南京粮储，复改左副都御
史，掌南院事。天顺元年召拜刑部尚书。居数月，引疾
乞归。帝召见，问曰：“昔浙江廉使考满归，行李仅一簏，
乃卿耶？”顿首谢。遂赐白金慰遣之。南京督理粮储
缺，帝问李贤：“大臣中谁曾居此职者？”贤以𫐐对，且亟
称其廉，乃命为左都御史以往。八年夏以老乞骸骨，
不待报径归。抵家趣具浴，欠伸而卒。𫐐孤峭，遇人无
贤否，拒不与接。为按察使，尝饮同僚家，归抚其腹曰：
“此中有赃物也。”在南都，都御史张纯置酒延客。𫐐恶
其汰，不往。彻馔遗之，亦不纳。岁时诣礼部拜表庆贺，
屏居一室，撤烛端坐。事竣竟归，未尝与僚友一语。僚
友闻其来，亦辄避去，不乐与之处。量颇褊隘，御史有
讦人阴私者，辄奖其能。尝令御史劾南京祭酒吴节，
节亦发𫐐私事，众颇不直𫐐。然清操闻天下，与耿九
畴齐名，语廉吏必曰：“轩、耿。”